b'\n_START_ARTICLE_\nLCD\n_START_PARAGRAPH_\nLCD (engl. liquid crystal display) je ekran temeljen na tehnologiji teku\xc4\x87ih kristala. Danas se naj\xc4\x8de\xc5\xa1\xc4\x87e koriste u LCD monitorima u obliku aktivnih TFT LCD ekrana. TFT LCD ekran sastoji se od odre\xc4\x91enog broja piksela, koji su poredani ispred nekog svjetlosnog izvora (danas naj\xc4\x8de\xc5\xa1\xc4\x87e LED-ice, a donedavno CCFL cijevi). Tro\xc5\xa1i relativno malo elektri\xc4\x8dne energije, te zauzima malo prostora. Teku\xc4\x87e kristale otkrio je jo\xc5\xa1 1888. godine austrijski botani\xc4\x8dar F. Reintzer, kada je prou\xc4\x8davao tvar po imenu cholesteryl benzoate. Taljenjem te tvari dobio je mutnu teku\xc4\x87inu koja se hla\xc4\x91enjem bistrila i na kraju se kristalizirala. Me\xc4\x91utim, tek je 1968. godine prona\xc4\x91ena tvar koja je na sobnoj temperaturi imala ova svojstva.\n_START_SECTION_\nPrincip rada\n_START_PARAGRAPH_\nSvaka to\xc4\x8dka (engl. piksel) LCD-a obi\xc4\x8dno se sastoji od sloja molekula poredanih izme\xc4\x91u dvije prozirne elektrode i dva filtera-polarizatora \xc4\x8dije su osi polarizacije okomite jedna na drugu. Kada izme\xc4\x91u polariziraju\xc4\x87ih filtera ne bi bilo teku\xc4\x87eg kristala, svjetlost propu\xc5\xa1tenu kroz prvi filter, drugi (okomiti filter) bi apsorbirao._NEWLINE__NEWLINE_Povr\xc5\xa1ina elektroda koje dodiruju teku\xc4\x87i kristal obra\xc4\x91ena je tako da orijentira molekule teku\xc4\x87eg kristala u odre\xc4\x91enom smjeru. To obi\xc4\x8dno uklju\xc4\x8duje nano\xc5\xa1enje tankog sloja polimera trljanjem u svim smjerovima npr. tkaninom. Smjer orijentacije teku\xc4\x87ih kristala odre\xc4\x91en je smjerom trljanja. Elektrode su na\xc4\x8dinjene od transparentnog propusnog materijala zvanog Indij Kositar Oksid._NEWLINE__NEWLINE_Prije pojave elektri\xc4\x8dnog polja, orijentacija molekula teku\xc4\x87eg kristala odre\xc4\x91ena je orijentacijom povr\xc5\xa1ina elektroda. U zakrenutom nemati\xc4\x8dkom ure\xc4\x91aju (v. en:Twisted nematic field effect), zbog okomite orijentacije dvaju elektroda, molekule se orijentiraju u spiralnu strukturu. To smanjuje rotaciju polarizacije odbijene (reflektirane) svjetlosti i ure\xc4\x91aj izgleda sivo. Ako se stvori dovoljno visok napon, molekule teku\xc4\x87eg kristala u sredi\xc5\xa1tu sloja gotovo se posve ispravljaju i polarizacija ne zakre\xc4\x87e odbijenu svjetlost . Svjetlost \xc4\x87e dakle ve\xc4\x87inom biti polarizirana okomito na drugi filter i stoga apsorbirana pa \xc4\x87e to\xc4\x8dka izgledati crno. Upravljanjem naponom koji prolazi kroz sloj teku\xc4\x87eg kristala svake od to\xc4\x8daka, utje\xc4\x8de se na koli\xc4\x8dinu propu\xc5\xa1tenog svjetla - dakle na svjetlinu to\xc4\x8dke (tonovi sive)._NEWLINE__NEWLINE_Kod LCD-ova u boji, svaka se to\xc4\x8dka (piksel) sastoji od tri manje to\xc4\x8dke (podpiksela), koji su dodatnim filtrima obojeni crveno, zeleno i plavo. Svakim od spomenutih podpiksela upravlja se zasebno, a njihova rezultiraju\xc4\x87a kombinacija je ton jedne boje.'